**О Б Р А З Л О Ж Е Њ Е**

**ПРАВНИ ОСНОВ**

 Законом о jавној својини („Службени гласник РС'', број 72/11, 88/13, 105/14, 104/2016 – др.закон, 108/2016, 113/2017, 95/2018 и 153/2020), чланом 18. став 1. утврђено је да су носиоци права јавне својине Република Србија, аутономна покрајина и јединица локалне самоуправе.

 Чланом 27. став 10 наведеног закона, прописано је да о прибављању ствари и располагању стварима у својини јединице локалне самоуправе под условима прописаним законом, одлучује орган јединице локалне самоуправе одређен у складу са законом и статутом јединице локалне самоуправе. У складу са чланом 28. став 2 прописано је да, орган надлежан за одлучивање и предлагање аката о прибављању, коришћењу, управљању и располагању стварима које користе органи јединице локалне самоуправе утврђује се прописом јединице локалне самоуправе, а чланом 36. став 6 прописано је да се лице надлежно за закључивање уговора о прибављању и располагању стварима одређује прописом јединице локалне самоуправе, док је чланом 49. став 3. прописано да се коришћење, одржавање и управљање стварима у јавној својини које користе јединице локалне самоуправе ближе уређују прописом надлежног органа јединице локалне самоуправе.

 Град Ниш као носиоц права јавне својине уредио је поступак прибављања, располагања и управљања стварима у јавној својини Града Ниша Одлуком о прибављању, располагању и управљању стварима у јавној својини („Службени лист Града Ниша“ бр.80/2021-пречишћен текст) у складу са одредбама наведеног закона.

 У складу са чланом 32. став 1. тачка 6. Закона о локалној самоуправи („Сл.гласник РС“, бр. 129/2007, 83/2014-др.закон, 101/2016 –др.закон и 47/2018) утврђена је надлежност скупштине за доношење прописа и других општих аката. У складу са законом а на основу члана 37. став 1. тачка 7. Статута Града Ниша („Службени лист Града Ниша“, број 88/2008, 143/2016 и 18/2019), прописано је да Скупштина Града доноси прописе и друге опште акте.

**РАЗЛОЗИ ЗА ДОНОШЕЊЕ**

 Предложеном Одлуком о измени и допуни Одлуке о прибављању, располагању и управљању стварима у јавној својини Града Ниша извршена је измена у члану 61. став 2, у погледу висине дневне закупнине за коришћење летње позорнице у Нишу, у Тврђави, за коришћење летње позорнице у Нишкој Бањи, за коришћење сала у службеним зградама којима располаже Град Ниш, тако што би се у оквиру дневне закупнине обезбедила средстава и за одржавање наведених непокретности.

 Предлаже се измена и у ставу 3 истог члана 61. Одлуке у погледу висине дневне закупнине која садржи накнаду за комуналне трошкове, за коришћење сала у објекту у ул. Орловића Павла бр.28а, из разлога одржавања великог броја спортских, културних, сајамских, научних и других сличних догађаја.

 Обзиром да је складу са чланом 47. став 3 Одлуке о прибављању, располагању и управљању стварима у јавној својини прописано да закупнина утврђена уговором о закупу је у бруто износу са урачунатим порезом на додату вредност и да се иста усклађује месечно за висину индекса потрошачких цена, према подацима републичког органа надлежног за послове статистике, увећањем дневне закупнине Град би остварио веће приходе, којим би се омогућило како одржавање објеката у којима се наведени догађаји одржавају, са посебном пажњом на очување објекта који је означен као културно добро које ужива посебну заштиту, тако и редовно измирење комуналних трошкова.

 Предложеном допуном прописује се, да ће се одредбе ове одлуке примењивати на поступке давања у закуп који су започети а који нису окончани у складу са одредбама Одлуке о прибављању, располагању и управљању стварима у јавној својини Града Ниша („Службени лист Града Ниша“ бр.80/2021-пречишћен текст).

 Имајући у виду да је предлог Одлуке о измени и допуни Одлуке о прибављању, располагању и управљању стварима у јавној својини Града Ниша сачињен у складу са важећим законским прописима и пратећом нормативом, предлаже се доношење Одлуке као у диспозитиву.

**СРЕДСТВА ПОТРЕБНА ЗА РЕАЛИЗАЦИЈУ ОДЛУКЕ**

 За реализацију Одлуке о измени и допуни Одлуке о прибављању, располагању и управљању стварима у јавној својини Града Ниша није потребно ангажовање додатних средстава буџета Града Ниша.

 **ГРАДСКА УПРАВА ЗА ИМОВИНУ И ОДРЖИВИ РАЗВОЈ**

В.Д. ЗАМЕНИКА НАЧЕЛНИЦЕ

 Милан Николић